Numsa vat jongste Eskom-aanbod na ledeIrvin Jim. Foto: Sapa Die National Union of Metalworkers of South Africa (Numsa) het Vrydag laat hoor dat hulle Eskom se jongste loonaanbod nou na hulle lede sal neem vir oorweging. Dit kom ná Numsa en ander vakbonde Donderdag met die bestuur van Eskom vergader het onder leiding van die Kommissie vir Versoening, Bemiddeling en Arbitrasie (KVBA) om te probeer om die voortslepende loongesprekke af te handel en die geskil uit te stryk. Irvin Jim, hoofsekretaris van Numsa, het gesê Eskom het ŉ voorstel gemaak en hulle het dit na hulle lede gestuur vir oorweging. “Ons gaan nie die besonderhede van die aanbod met die media bespreek nie aangesien ons ons lede kans wil gee om self daaroor te beraadslaag of hulle die aanbod wil aanvaar of nie,” het Jim gesê. Volgens Jim sal hulle die ooreenkoms teken indien die lede aandui dat hulle gelukkig is met die voorstel. “Ons het algemene vergaderings by verskillende aanlegte reg oor die land gereël oor die volgende paar dae om die ooreenkoms in detail met ons lede te bespreek.” Eskom sal Woensdag weer met die vakbond vergader om hulle antwoord oor die aanbod te ontvang. Maroela Media het vroeër berig Solidariteit het Donderdag aangekondig dat hy Eskom se loonaanbod aanvaar. Dirk Hermann, bestuurshoof van Solidariteit, het in ŉ verklaring gesê Solidariteit het die verhoging van ŉ 7,5%-verhoging vir vanjaar, ŉ 7%-verhoging vir jaar twee en drie – met ŉ gewaarborgde verhoging gelykstaande aan die VPI op behuising, tesame met ŉ eenmalige kontantbetaling van R5 000 ná belasting, aanvaar.